
A "mi néphatalmunk" - A titói rendszer kiépülése és propagandatevékenysége Szabadkán (1945. február - november)

  A dolgozat a titói rendszer kiépülését és propagandáját mutatja be Szabadkán, a katonai közigazgatás megszüntetésétől, az 1945. november 11-ei alkotmányozó nemzetgyűlési választásokig. A téma levéltári források és a korabeli sajtó alapján van bemutatva.
  A bevezető után, melyben a korszak általános jellemzőit mutatja be Jugoszláviában és a Vajdaságban, a dolgozat első részében a titói rendszert megtestesítő népbizottságok létrejöttét mutatja be. Ezek a testületek 1944 nyarán kezdtek kiépülni, de a katonai közigazgatás bevezetésekor ez a folyamat megszakadt és csak annak megszűntével fejeződött be.
 A titói rendszer kiépülésének bemutatása után a dolgozat nagyobb része a népbizottságok és a velük szorosan együttműködő kommunista párt és a Népfront helyi szervezeteinek propagandatevékenységét mutatja be. Először a kampányidőszak előtti propagandát elemzi, amely a vetési munkálatok megszervezésében és a jeles évfordulókon megtartott tömegrendezvényekben merült ki. Utána áttér a júliusi és novemberi választások vizsgálatára. Bemutatja a választási kampányokat, ismerteti az eredményeket és leírja a párt értékelését a választásokról. Mindkét választás kapcsán (a júliusi választásoknál a JKP jelentése alapján a novemberi választásoknál pedig a választás eredményekre hivatkozva) megállapítja, hogy a kifejtett propaganda ellenére nagy volt a párt elutasítottsága Szabadkán.




